Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 1 Pv 140/14/6606	Lučenec, 3.10.2014
EEČ : 2-47-144-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
ako otec maloletých detí XXXXX, nar. 10.02.1999 a XXXXX nar. 31.01.2001, hoci bol právoplatným rozsudkom Okresného súdu v Liptovskom Mikuláši č.k. 10C 38/02 zo dňa 16.04.2002 zaviazaný k plateniu výživného na maloletého XXXXX mesačne sumou 49,79 € (1 500,- Sk) a na maloletú XXXXX mesačne sumou 33,19 € (1 000,- Sk) k rukám matky detí XXXXX, nar. 13.05.1976, túto povinnosť riadne, pravidelne a v plnej výške neplnil v Lučenci a inde a za obdobie od 01.12.2004 do 31.12.2005 a  obdobie od 01.06.2009 doposiaľ matke detí XXXXX na výživnom dlhoval celkovú sumu 6 306,48 € a za obdobie od 01.01.2006 do 30.06.2006 dlhoval XXXXX v Liptovskom Mikuláši, ktorý výživné vyplácal namiesto obvineného celkovú sumu 497,88 €

lebo zanikla trestnosť činu

Odôvodnenie:
	Proti obvinenému XXXXX  bolo vyšetrovateľom PZ, OR PZ v Lučenci vedené trestné stíhanie pre prečin zanedbania povinnej výživy podľa  § 207 odsek 1, odsek 3 písmeno b) Trestného zákona na tom skutkovom základe, ktorý je uvedený vo výrokovej časti tohto uznesenia. 
	Po ukončení  skráteného vyšetrovania vyšetrovateľ PZ predložil vyšetrovací spis spolu s návrhom na zastavenie trestného stíhania v zmysle § 215 ods. 1 písm. h) Trestného poriadku s poukazom na ustanovenie § 86 odsek 1 písm. a), b) Trestného zákona. Po preskúmaní vyšetrovacieho spisu som zistila, že predmetný návrh je dôvodný.
	Obvinený  XXXXX vo svojej výpovedi uviedol, že si je vedomý vyživovacej povinnosti voči synovi XXXXX a dcére XXXXX. Doznal tiež, že od decembra 2004 výživné riadne neplatil. Od 13.06.2006 do 12.06.2009 bol vo väzbe resp. výkone trestu v Prahe, kde nahlásil svoju vyživovaciu povinnosť. V súčasnosti žije a pracuje ako šéfkuchár vo Švajčiarsku. Dňa 25.04.2014 uviedol, že dlh na výživnom uhradí. Následne vo svojom výsluchu dňa 22.08.2014 vypovedal, že na účet XXXXX v Liptovskom Mikuláši zaslal sumu 498,- €, a koncom júla 2014 matke detí XXXXX cez spoločného známeho zaslal sumu 6 390,- €, čím vyplatil všetko dlžné výživné ako aj bežné výživné za august a september 2014.
	Výpoveď obvineného potvrdila svedkyňa - poškodená XXXXX. Uviedla, že bývalý manžel XXXXX jej dodatočne vyplatil celú dlžnú sumu na výživnom tým spôsobom, že cez spoločnú známu jej poslal sumu 6 390,- €. Vzhľadom k tomu, že od roku 2007 žije a býva v Anglicku aj so svojimi deťmi a na Slovensko nechodí, obvinený jej výživné vyplatil týmto spôsobom. Dodala, že jej deti počas neplatenia výživného nikdy núdzou netrpeli. 
	Skutočnosť, že obvinený dňa 16.06.2014 vyplatil sumu 498,- € na účet XXXXX v Liptovskom Mikuláši potvrdila svedkyňa XXXXX. 
Podľa § 86  odsek 1 písmeno a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Keďže obvinený vyplatil XXXXX, ktorý matke detí nahrádzal výživné za obvineného dlžnú sumu vo výške 498,- € naplnil tak aj zákonné podmienky ustanovenia § 86 odsek 1 písmeno b) Trestného zákona. Podľa § 215 odsek 1 písmeno h) Trestného poriadku prokurátor zastaví trestné stíhanie ak zanikla trestnosť činu. 
Keďže obvinený XXXXX využil možnosť ustanovenia § 86 odsek 1 písmeno a), b)  Trestného zákona bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka